Nuwe baadjie vir ‘Jukebox’Jukebox (Foto: kyknet.dstv.com) Kry jou dagboek gereed: die gewilde musiekprogram, Jukebox, skuif van 2 Julie af na kykNET NOU en word vervang met ŉ reeks Afrikaanse rolprente om te verseker Saterdagaande bly vol vermaak. Dié musiekprogram word ook voortaan op Sondae om 14:00 op kykNET NOU herhaal. Maryke Allers, kykNET se mediabestuurder, sê dié skuif is juis daarop gerig om meer kykvermaak te verskaf. “Jy hoef geen van jou gunstelingvideo’s of die lekker onderhoude met verskeie kunstenaars mis te loop nie – dis ŉ wen-wen-situasie. Aanhangers kan steeds kyk na Jukebox, of ŉ fliek kyk en die herhaling op Sondag sien.” Die program kry boonop ook ŉ splinternuwe stel. “Ons is baie opgewonde oor die nuwe stel. Dit is soos om die Comrades te hardloop – jy weet al wat gaan gebeur, wat om te verwag, maar met ŉ nuwe stel tekkies is jy sommer weer opgewonde oor die wedloop. Net só wil ons ook vir kykers ŉ vars aanslag gee wanneer hulle weer Saterdagaande lekker saam met ons kuier,” het aanbieder Pieter Koen gesê. Jukebox word van 2 Julie om 19:30 weekliks op kykNET NOU, DStv kanaal 146, uitgesaai, met ŉ herhaling op Sondae om 14:00. Saterdagaand-rolprente word ook van 2 Julie om 19:30 op kykNET, DStv-kanaal 144, uitgesaai.